|  |  |
| --- | --- |
|  |  |
| MINISTRI MÄÄRUS | 10.07.2025 nr 30   |  |  | | --- | --- | |  |  | |
| **Nõuded toitlustamisele tervishoiuasutuses ja täiskasvanutele sotsiaalteenuse osutamisel** |  |

Määrus kehtestatakse rahvatervishoiu seaduse § 22 lõike 3 alusel.

**§ 1. Määruse reguleerimis- ja kohaldamisala**

(1) Määrusega kehtestatakse nõuded tervishoiuasutuses (edaspidi *haigla*) ningerihoolekandeteenust ja väljaspool isiku kodu hoolekandeasutuses (edaspidi *hooldekodu*) ööpäevaringset teenust saavate isikute toitlustamisele.

(2) Määruse nõuded ei kehti haigla ja hooldekodu personali toitlustamisele, seal viibivate isikute eraviisilise söömisele ega sonditoitmisele enteraalse toitumise korral.

**§ 2. Toitlustamise ja menüüde koostamise üldnõuded**

(1) Toitlustamisel tuleb arvestada isiku vanust, terviseseisundit ja tervishoiutöötaja antud soovitusi ning eelkõige lähtuda mitmekesise ja tasakaalustatud toitumise põhimõtetest.

(2) Toitlustamise korraldamisel tuleb vältida nakkus- ja muu terviseohu tekkimist.

(3) Toitlustamine toimub üldjuhul kindlaks määratud aegadel, tingimusel et päevasel ajal ei ületa toidukordade vahe viit tundi ja öisel ajal 12 tundi, kui tervishoiutöötaja ei määra teisiti.

(4) Joogivesi, eelistatult võetuna otse tarbimiskoha veevärgist peab vastavalt isiku vajadusele olema ligipääsetav ja piisavas koguses kättesaadav kogu aeg.

(5) Võimaluse korral pakutakse lisavalikuna taimetoidumenüü valikut ning arvestatakse isiku religioonist või muudest veendumustest tulenevate toitumistavadega.

**§ 3. Nõuded erimenüüle**

(1) Erimenüü on menüü, mille eesmärk on tagada toitlustamine lähtuvalt isiku terviseseisundist ja toetada ravi ning parandada või säilitada tema terviseseisundit.

(2) Erimenüü koostatakse kooskõlas tervishoiutöötaja soovitustega ja koostöös toitlustajaga.

(3) Erimenüü puhul lähtutakse §-s 3 sätestatud nõuetest.

**§ 4. Menüüde koostamine haiglas**

Täiskasvanute menüü peab vastama lisades 1 ja 2 sätestatud nõuetele.

**§ 5. Menüüde koostamine hooldekodus**

(1) Menüü koostamisel lähtutakse järgmistest põhitoidugruppidest: köögiviljad ja puuviljad ning marjad; teraviljatooted ja kartul; piimatooted; pähklid, seemned ja õliviljad ning lisatavad rasvad; kala, muna ja liha.

(2) Toitlustaja poolt toidule lisatud suhkrute kogus inimese kohta ööpäevas kahe nädala keskmisena võib olla kuni 30 grammi.

(3) Toitlustaja poolt toidu valmistamisel lisatud soola kogus kahe nädala keskmiselt ühes ööpäevas inimese kohta võib olla kuni 3 grammi.

(4) Menüü peab vastama lisas 1 sätestatud nõuetele.

**§ 6. Nõuded tehnoloogilisele kaardile**

(1) Haiglas ja hooldekodus pakkumiseks valmistatud toidu kohta peab olema koostatud tehnoloogiline kaart kirjalikku taasesitamist võimaldavas vormis.

(2) Tehnoloogilisele kaardile märgitakse toidu nimetus, selle valmistamiseks kasutatavad koostisosad koos neid iseloomustavate näitajate ja netokogustega grammides, toidu valmistamisel kasutatud tehnoloogia kirjeldus, valmistatud toidu kogus ning toitumisalane teave toiduenergia, makrotoitainete ja kiudainete, haiglates ka kaaliumi ja naatriumi kohta.

**§ 7. Menüü avalikustamine ja menüüs avaldatav teave**

(1) Menüü peab olema isikule ligipääsetavas, nähtavas ja teadaolevas kohas ning vajaduse korral tuleb konkreetse söögikorra menüüd talle arusaadaval viisil tutvustada.

(2) Lõike 1 kohaselt avaldatavas menüüs peavad olema esitatud toitude nimetused ja lõikes 3 nimetatud teave.

(3) Menüü ja toitude koostise juures peab olema esitatud teave kõikide menüüs sisalduvate toitude koostises olevate peamiste allergiat või talumatust põhjustavate koostisosade kohta, mis on nimetatud Euroopa Parlamendi ja nõukogu määruse (EL) nr 1169/2011, milles käsitletakse toidualase teabe esitamist tarbijatele ning millega muudetakse Euroopa Parlamendi ja nõukogu määrusi (EÜ) nr 1924/2006 ja (EÜ) nr 1925/2006 ning tunnistatakse kehtetuks komisjoni direktiiv 87/250/EMÜ, nõukogu direktiiv 90/496/EMÜ, komisjoni direktiiv 1999/10/EÜ, Euroopa Parlamendi ja nõukogu direktiiv 2000/13/EÜ, komisjoni direktiivid 2002/67/EÜ ja 2008/5/EÜ ning komisjoni määrus (EÜ) nr 608/2004 (ELT L 304, 22.11.2011, lk 18–63), lisas 2.

(4) Menüüd talletatakse vähemalt kaks nädalat.

**§ 8. Määruse jõustumine**

(1) Määrus jõustub 1. septembril 2025. a.

(2) Määruse § 5 lõiked 2 ja 3 ning lisa 2 jõustuvad 1. septembril 2026. a.

(allkirjastatud digitaalselt)

Karmen Joller

sotsiaalminister

(allkirjastatud digitaalselt)

Maarjo Mändmaa

kantsler

Lisa 1. Energiavajadus ning energiat andvate makrotoitainete, rasvhapete ja kiudainete sisaldus kahe nädala keskmisena ööpäeva kohta täiskasvanute ja vanemaealiste tavamenüüs

Lisa 2. Vitamiinide ja mineraalainete minimaalne sisaldus kahe nädala keskmisena ööpäeva kohta haiglas viibivate täiskasvanute ja vanemaealiste tavamenüüs